Toshkentda boshqaruvi yo'qotilgan “Spark” uy devoriga urildi

Toshkent shahri Mirzo Ulug'bek tumanida 21 fevral kuni haydovchi boshqaruvni yo'qotishi oqibatida “Spark” uy devoriga urildi. Shahar Ichki ishlar bosh boshqarmasi YTH yuzasidan ma'lumot berdi.
Soat 18:17 da 102 tizimidan tushgan xabarga ko'ra, shu kuni soat taxminan 16:00 da Geofizika ko'chasida haydovchi — 1990 yilda tug'ilgan Q.A. “Spark” rusumli transport vositasini boshqarib ketayotib, Alisherobod MFY qarshisida rul boshqaruvini yo'qotib, uyning devoriga urilgan.
To'qnashuv oqibatida haydovchi Q.A. chap boldir ikkala suyaklari o'rta uchligidan yopiq sinib maydalanib siljigani, o'ng qo'l 5 kaft sohasida kesilgan jarohati borligi, tanasidan ko'plab shilingan jarohatlar borligi tashxisi bilan shifoxonaga murojaat qilgan.
Holat yuzasidan Toshkent shahar IIBB YHxB tomonidan surishtiruv harakatlari o'tkazilmoqda. Yo'l harakati ishtirokchilaridan belgilangan qoidalarga rioya qilishlari so'ralgan.
Avvalroq Toshkentda haydovchi boshqaruvni yo'qotishi oqibatida “Cobalt” beton to'siqqa urilgani haqida xabar berilgandi. Shuningdek, Toshkent viloyatida “Matiz” qarama-qarshi yo'nalishdagi 2 mashinaga urilgani aytilgan.